CELEX: 32015R0741
Language: fi
Date: 2015-05-08 00:00:00
Title: Komission täytäntöönpanoasetus (EU) 2015/741, annettu 8 päivänä toukokuuta 2015, tiettyjen kalakantojen suojelemisesta Kelttienmerellä annetun täytäntöönpanoasetuksen (EU) N:o 737/2012 muuttamisesta

9.5.2015   
            
            
               FI
            
            
               Euroopan unionin virallinen lehti
            
            
               L 118/1
            
         KOMISSION TÄYTÄNTÖÖNPANOASETUS (EU) 2015/741,
   annettu 8 päivänä toukokuuta 2015,
   tiettyjen kalakantojen suojelemisesta Kelttienmerellä annetun täytäntöönpanoasetuksen (EU) N:o 737/2012 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annetun neuvoston asetuksen (EY) N:o 850/98 (1) ja erityisesti sen 45 artiklan 1 kohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston asetuksen (EU) N:o 1380/2013 (2) mukaan yhteisellä kalastuspolitiikalla on parhaat käytettävissä olevat tieteelliset lausunnot huomioon ottaen pyrittävä asteittain lopettamaan saaliiden poisheittäminen välttämällä ja mahdollisimman pitkälti vähentämällä tahattomia saaliita.
            
         
               (2)
            
            
               Asetuksen (EY) N:o 850/98 45 artiklan 1 kohdassa säädetään, että komissio voi mainitun asetuksen säännösten lisäksi tai niistä poiketen hyväksyä tarpeellisia toimenpiteitä, jos meren eliökantojen säilyttäminen vaatii välittömiä toimenpiteitä.
            
         
               (3)
            
            
               Asetuksen (EU) N:o 1380/2013 säännösten mukaisesti on perusteltua kannustaa parantamaan valikoivuutta tulosperusteisesti.
            
         
               (4)
            
            
               Kanta, jossa on laaja vuosiluokkien kirjo ja riittävä lisääntymispooli, kestää paremmin hyödyntämistä ja saavuttaa sen vuoksi todennäköisemmin kestävän enimmäistuoton tason ja pysyy siinä. Vahvoja rekrytointeja on heitetty paljon pois Kelttienmerellä valikoivuuden epäsuhtien vuoksi, ja parantunut valikoivuus auttaa kehittämään rakenteita, joissa on kaloja useista eri vuosiluokista.
            
         
               (5)
            
            
               Kansainväliseltä merentutkimusneuvostolta, jäljempänä ’ICES’, kesäkuussa 2013 saadun lausunnon mukaan toimenpiteet, joita on tähän mennessä toteutettu turskansukuisten kalojen suojelutason korjaamiseksi, eivät ole olleet riittäviä, ja lausunnossa kehotetaan tekemään hyvin suuria leikkauksia kalastusmahdollisuuksiin. Esimerkiksi koljan osalta ICES toteaa, että ”rekrytointi oli vuonna 2012 aikasarjojen heikointa”.
            
         
               (6)
            
            
               Kelttienmeren valkoturskan osalta ICES:n lausunnossa todetaan, että 1–2-vuotiaita kaloja heitetään edelleen huomattavia määriä pois. Turskan osalta keskimääräistä vahvempi vuoden 2014 rekrytointi tulee kalastuksen kohteeksi vuoden 2015 alussa. Koljan osalta ICES:n lausunnossa todetaan, että vuoden 2013 vahvan kohortin huomattavaa poisheittämistä on odotettavissa vuosina 2014 ja 2015, jollei toteuteta uusia toimenpiteitä poisheittämisen vähentämiseksi.
            
         
               (7)
            
            
               Erityisesti koljan osalta rekrytoinnin tiedetään olevan ailahtelevaa, ja hyvää rekrytointia olisi hyödynnettävä. ICES:n mukaan ”kalastuksenhoidossa olisi keskityttävä valikoivuuden parantamiseen koljan osalta sekakalastuksessa” ja ”olisi harkittava uusia teknisiä toimenpiteitä, joilla vähennetään sivusaaliiden poisheittämistä vuoden 2013 vuosiluokassa”. ICES:n mukaan ”näihin toimenpiteisiin voisi kuulua silmäkoon kasvattaminen neliösilmäpaneeleissa ja/tai silmäkoon kasvattaminen koljaa pyytävissä turskansukuisten kalojen kalastuksissa”. Toisin sanoen turskan ja koljan nuorten rekryyttien poisheittäminen jatkuu, jos toimenpiteitä ei toteuteta viipymättä.
            
         
               (8)
            
            
               Sen vuoksi on tarpeen komission täytäntöönpanoasetuksessa (EU) N:o 737/2012 (3) jo toteutettujen toimenpiteiden lisäksi säätää viipymättä valikoivuutta parantavista toimenpiteistä, joilla varmistetaan, että poisheittäminen vähenee huomattavasti ja että nuorten kalojen annetaan kasvaa, lisääntyä ja lisätä tulevia saaliita.
            
         
               (9)
            
            
               Sen vuoksi tarvitaan viipymättömiä toimia kolja-, turska- ja valkoturskakantojen säilyttämiseksi Kelttienmerellä.
            
         
               (10)
            
            
               Sen vuoksi on aiheellista säätää mahdollisuudesta käyttää jotain muuta kuin asetuksessa (EY) N:o 850/98 säädettyä pyydystä, jos tieteellis-teknis-taloudellinen kalastuskomitea (STECF) arvioi tämän johtavan samaan tai parempaan valikoivuuteen turskansukuisten kalojen (eli turskan, koljan ja valkoturskan) osalta pohjakalojen sekakalastuksessa Kelttienmerellä (ICES-alueet VIIf, VIIg ja se osa aluetta VIIj, joka sijaitsee leveyspiirin 50° pohjoista leveyttä pohjoispuolella ja pituuspiirin 11° läntistä pituutta itäpuolella).
            
         
               (11)
            
            
               Tieteellisen analyysin mukaan vaikutukset valkoturskan kohdennettuun vähäiseen kalastukseen pituuspiirin 8° läntistä pituutta itäpuolella olisivat suhteettomat, jos neliösilmäpaneeleihin asennettaisiin nykyisin käytettyä suurempi silmäkoko. Täytäntöönpanoasetuksessa (EU) N:o 737/2012 säädettyjen toimenpiteiden jatkamisella osoitettiin olevan hyväksyttävissä oleva vaikutus turskaan ja koljaan, sillä päällekkäisyys turskan ja koljan Kelttienmeren esiintymisalueiden kanssa on vähäistä, ja samaan aikaan säilytetään kalastus kyseisellä alueella.
            
         
               (12)
            
            
               Neuvosto ja komissio sopivat 16 päivänä joulukuuta 2014 tarpeesta parantaa täytäntöönpanoasetuksessa (EU) N:o 737/2012 säädettyjä valikoivuutta koskevia toimenpiteitä.
            
         
               (13)
            
            
               Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan täytäntöönpanoasetuksen (EU) N:o 737/2012 2 artikla seuraavasti:
   
               1)
            
            
               Korvataan 1 kohta seuraavasti:
               ”1.   Poiketen siitä, mitä asetuksen (EY) N:o 850/98 7 artiklan 1 kohdan a alakohdassa säädetään, kalastusalusten, joiden verkonperän silmäkoko on 70–119 mm, on käytettävä neliösilmäpaneelia, jonka silmäkoko on vähintään 120 millimetriä.”
            
         
               2)
            
            
               Lisätään 3, 4, 5 ja 6 kohta seuraavasti:
               ”3.   Poiketen siitä, mitä 2 kohdassa säädetään, neliösilmäpaneeli voidaan asettaa kauemmaksi verkonperästä, jos tieteellis-teknis-taloudellinen kalastuskomitea (STECF) arvioi, että pyydysten ja laitteiden erilaisella yhdistelmällä saavutetaan samat tai paremmat valikoivuusominaisuudet turskan, koljan ja valkoturskan osalta.
               4.   Poiketen siitä, mitä 1 kohdassa säädetään, kalastusalukset, jotka käyttävät verkonperän silmäkokoa 70–119 mm, voivat käyttää sen sijasta, että ne käyttäisivät neliösilmäpaneelia, jonka silmäkoko on vähintään 120 millimetriä, pyydystä tai laitetta, jolla tieteellis-teknis-taloudellinen kalastuskomitea (STECF) arvioi saavutettavan samat tai paremmat valikoivuusominaisuudet turskan, koljan ja valkoturskan osalta.
               5.   Poiketen siitä, mitä 1 kohdassa säädetään, alukset, jotka käyttävät verkonperän silmäkokoa 70–119 mm ja joiden saaliit millä tahansa kalastusmatkalla alueella, joka sijaitsee pituuspiirin 8° läntistä pituutta itäpuolella Kelttienmerellä, koostuvat vähintään 55-prosenttisesti valkoturskasta, voivat käyttää neliösilmäpaneelia, jonka silmäkoko on vähintään 100 millimetriä, jos ne käyttävät pohjatrooleja tai nuottia, joiden silmäkoko on 100 millimetriä tai suurempi.
               6.   Kalastusaluksilla, jotka hyödyntävät 3, 4 ja 5 kohdassa tarkoitettuja poikkeuksia, on oltava lippujäsenvaltionsa ennen merelle lähtöä myöntämä erityinen kalastuslupa. Lippujäsenvaltion on tutkittava tällaiset kalastuslupapyynnöt neuvoston asetuksen (EY) N:o 1224/2009 (4) 7 artiklan ja komission täytäntöönpanoasetuksen (EU) N:o 404/2011 (5) 4 ja 5 artiklan mukaisesti.
               
                  (4)  Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1)."
						
               
                  (5)  Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).”"
						
            
         2 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Sitä sovelletaan 29 päivästä toukokuuta 2015.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä toukokuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 125, 27.4.1998, s. 1.
   
      (2)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
   
      (3)  Komission täytäntöönpanoasetus (EU) N:o 737/2012, annettu 14 päivänä elokuuta 2012, tiettyjen kalakantojen suojelemisesta Kelttienmerellä (EUVL L 218, 15.8.2012, s. 8)